同晁季一李天紀過沈宗師北荘因成長韻
作者：呂本中
朝代：宋

paragraphs: 三年城南居，不識城北土。
但聞玉雪郎，去作猿鶴主。
今晨籃輿來，握手相勞苦。
勝遊有佳士，洗耳聽妙語。
晴窗背雲壑，落日在環堵。
晚風生白楊，想像原野古。
斷崕懸老木，小港聚寒雨。
却觀城市人，努力自熬煮。
畏塗出衽席，禍福有未覩。
杜陵懷壯游，無忌笑豪舉。
二者覓真是，政恐君未許。
千秋柴桑翁，妙句聊一吐。